Tindrà lloc del 8 al 20 de febrer i inclourà un homenatge al fotògraf, dibuixant i periodista Jordi Soler, en el marc d'una taula rodona sobre humor gràfic que comptarà amb Ferreres, Kap i JAP
També hi haurà una taula rodona sobre crònica negra, amb Rebeca Carranco, Anna Punsí i Tura Soler; un diàleg entre Martí Boada i Jordi Sargatal per parlar de la responsabilitat dels mitjans en l'emergència climàtica i una conversa entre els instagramers Khaoula Boumaaza, Juliana Canet i Joan Grivé sobre com s'informen els joves
A més, el periodista i escriptor David Jiménez, autor d' El director, protagonitzarà una conversa que tindrà lloc a mitjan març
La VIII Setmana dels Rahola ofereix un programa farcit de propostes d'actualitat: el tractament de l'emergència climàtica en els mitjans de comunicació o el paper de les xarxes socials com a font d'informació dels més joves en són els exemples més destacats.
Però si per alguna cosa destaca aquesta edició és per la diversitat dels temes escollits i per la qualitat dels ponents, amb primeres espases en tots els actes.
Així, per posar només un exemple, obrirà la Setmana el comunicador Toni Soler.
També cal remarcar l'homenatge que es retrà a un dels grans representants de l'humor gràfic català: Jordi Soler, fotògraf, dibuixant i periodista.
A l'entorn d'aquest homenatge es reuniran tres grans dibuixants més: Ferreres, Kap i JAP.
La Setmana dels Rahola (organitzada per la Diputació de Girona i la Demarcació de Girona del Col·legi de Periodistes de Catalunya, en col·laboració amb l'Ajuntament de Girona, la Universitat de Girona —UdG— i la biblioteca pública Carles Rahola de la ciutat) s'ha presentat avui en un acte en què han participat Albert Piñeira, vicepresident de la Diputació de Girona, i Joan Ventura, president de la Demarcació de Girona del Col·legi de Periodistes.
També hi han assistit Ramon Girona, vicedegà de la Facultat de Lletres de la UdG, i Sílvia Sanahuja, directora de la biblioteca pública Carles Rahola de Girona.
El primer acte de la VIII Setmana dels Rahola tindrà lloc aquest dissabte, 8 de febrer, a l'aula magna de la Casa de Cultura de Girona, i serà protagonitzat per Toni Soler, director dels programes Polònia i Està passant, de TV3, que conversarà sobre «L'humor necessari» amb la periodista Clara Sánchez-Castro.
Per al dimecres 12 de febrer s'ha programat una taula rodona protagonitzada per tres periodistes especialitzades en crònica negra: Rebeca Carranco, Anna Punsí i Tura Soler, que descobriran el dia a dia de la seva feina i algunes de les anècdotes més curioses que han viscut.
El periodista Jordi Grau, vicepresident de la Junta de Girona del Col·legi de Periodistes, moderarà la conversa.
L'endemà, 13 de febrer, es commemorarà el Dia Mundial de la Ràdio amb una taula rodona organitzada pels Amics de la Unesco i Ràdio Vilablareix dedicada al tema d'aquest any: «Ràdio i diversitat», que es farà al Centre Cultural Can Gruart de Vilablareix.
Dues figures claus en la defensa del medi ambient, Martí Boada i Jordi Sargatal, encetaran la recta final de la Setmana dels Rahola parlant, el dilluns 17 de febrer, sobre la responsabilitat dels mitjans de comunicació en la resposta a l'emergència climàtica, en una conversa que conduirà la periodista Mar Camps.
L'endemà, el dimarts 18, serà el torn de l'homenatge al fotògraf, dibuixant i periodista Jordi Soler, també conegut com a Hèlios.
Soler és el creador de la tira sobre Sísif, que des de l'any 1982 es publica diàriament a El Punt Avui; un personatge que canvia de roba i de fesomia a cada vinyeta i que manté diàlegs impossibles amb altres personatges tan surrealistes com ell.
A l'entorn d'aquest homenatge s'ha organitzat una taula rodona amb tres dels grans il·lustradors catalans: Miquel Ferreres, Jaume Capdevila ( Kap ) i Joan Antoni Poch ( JAP ).
Tots tres exposaran com s'ho fan per condensar en un dibuix tota la càrrega d'una notícia i parlaran de la situació de l'humor gràfic, sota la moderació de la periodista Gemma Busquets.
Les tendències comunicatives entre els més joves seran l'eix central de la taula rodona que tindrà lloc el dimecres 19 de febrer, en la qual tres coneguts instagramers (Khaoula Boumaaza, Juliana Canet i Joan Grivé, amb més de 50.000 seguidors cadascun) oferiran el seu punt de vista sobre què busquen els adolescents i els joves en les xarxes socials i quin paper té el periodisme (si és que en té cap) en la seva dieta informativa.
Esther Julià, periodista i sociòloga, conduirà aquest acte.
L'acte de lliurament dels XI Premis Carles Rahola de Comunicació Local tindrà lloc el dijous 20 de febrer, a les 8 del vespre, a l'Auditori de Girona, i serà conduït pels actors Rafel Faixedas i Carles Xuriguera.
En aquesta gala es faran públics els noms dels guanyadors de totes les categories dels guardons (excepte la de projecte de comunicació, a la qual no s'ha presentat cap treball), així com el del guanyador de la Beca dels Premis Rahola, instituïda per l'Ajuntament de la ciutat i dotada amb 3.000 euros.
Aquesta edició de la Setmana dels Rahola compta amb un acte més, que es farà el dimecres 18 de març: el periodista David Jiménez, autor del best-seller El director, repassarà la seva intensa trajectòria professional i l'estat actual de la professió periodística, en una conversa amb el periodista empordanès Jaume Serra.
A més, cal recordar que a la biblioteca Carles Rahola ja es poden visitar les exposicions «Rahola Foto 2019.
Fotografies presentades a la desena edició dels Premis Carles Rahola de Comunicació Local» (una selecció de les cinquanta-tres imatges presentades a la categoria que premia la millor fotografia de premsa en la desena edició dels Premis) i «Carles Rahola, una vida republicana» (que ressalta la trajectòria de Carles Rahola com a periodista, historiador i activista cultural).
Les dues mostres estaran obertes fins a finals de mes.
A més, com ja ha fet els darrers anys, Televisió de Girona gravarà a la biblioteca Carles Rahola un programa especial sobre la Setmana dels Rahola, amb l'objectiu de difondre les diferents activitats que es duran a terme al llarg d'aquests dies.
L'etiqueta oficial de la Setmana i els Premis és, i el web, www.premiscarlesrahola.cat.